**การศึกษาบทบาทของผู้นำชุมชนในการแก้ปัญหาความขัดแย้ง**

**เกี่ยวกับการสร้างโรงไฟฟ้าถ่านหิน อำเภอเทพา จังหวัดสงขลา**

**A Study of Community Leaders’ Playing Roles in Solving Conflicts
of the Coal Power Plant in Thepha District, Songkhla Province.**

อิสมาอีล อัลอาดามีย์[[1]](#footnote-1)\*อับดุลอาซิ กะลูแป[[2]](#footnote-2)

**บทคัดย่อ**

บทความวิจัยนี้มีวัตถุประสงค์เพื่อศึกษา1) สภาพปัญหาและสาเหตุความขัดแย้งเกี่ยวกับการสร้างโรงไฟฟ้า
ถ่านหิน 2) บทบาทของผู้นำชุมชนในการแก้ปัญหาความขัดแย้งเกี่ยวกับการสร้างโรงไฟฟ้าถ่านหินและ 3) แนวทางและวิธีการจัดการความขัดแย้งเกี่ยวกับการสร้างโรงไฟฟ้าถ่านหิน ผลการวิจัยพบว่าสาเหตุความขัดแย้งมีหลายปัจจัย อาทิ ปัจจัยด้านการเมือง เช่น การสร้างมวลชน ปัจจัยด้านผลประโยชน์ ปัจจัยด้านความคิด ปัจจัยด้านการสื่อสาร ปัจจัยด้านข้อมูลข่าวสาร ปัจจัยด้านความสัมพันธ์ระหว่างบุคคล ปัจจัยด้านค่านิยมและความเข้าใจศาสนา บทบาทของผู้นำชุมชนในการแก้ปัญหาความขัดแย้งเกี่ยวกับการสร้างโรงไฟฟ้าถ่านหินดังนี้ ผู้นําชุมชนควรมีบทบาทในการประสานงานกับส่วนราชการต่างๆ และผู้ที่เกี่ยวข้องในการแก้ปัญหาความขัดแย้ง บทบาทในการให้ความช่วยเหลือ ดูแลและแก้ปัญหาสมาชิก บทบาทในการสื่อสารประชาสัมพันธ์ให้ข้อมูลข่าวสารข้อเท็จจริง บทบาทการให้ความรู้ และบทบาทการเป็นคนกลางในการไกล่เกลี่ยความขัดแย้ง แนวทางและวิธีการจัดการความขัดแย้งเกี่ยวกับการสร้างโรงไฟฟ้าถ่านหิน ควรเริ่มจากแนวทางสันติวิธี แบ่งได้ 2 แนวทางคือ การไกล่เกลี่ย และการดำเนินการตามกฎหมาย รวมทั้งการไม่จัดการปัญหา การสานเสวนา และการใช้การชุมนุมประท้วงอย่างสันติ ส่วนการไกล่เกลี่ยโดยคนกลางเป็นแนวทางที่เหมาะสมที่สุด และก่อให้เกิดความรู้สึกชนะทั้งคู่(Win-Win method) ซึ่งสอดคล้องกับหลักการอิสลาม คือ การประนีประนอมนั้นเป็นสิ่งที่ดี (อัซซุลฮูคัยร์)

**คำสำคัญ** : บทบาทของผู้นำชุมชน การแก้ปัญหาความขัดแย้ง โรงไฟฟ้าถ่านหิน

 **Abstract**

This article was aimed at (1) investigating problems and causes of conflicts of the Coal Power Plant, (2) studying community leaders roles in solving the conflictsof the Coal Power Plant , and (3) to discover approach and strategies for conflict solutionsof the Coal Power Plant.

The findings indicated that the causes of problem were included political factors, interest factors, different views, miscommunication due to deficient information, interpersonal relationship, value and understanding religion

 Mainwhile Leaders should play roles in being liaisons with government sectors, concerning the conflict solution, assisting and supporting the community members, informing facts to the community, expressing both religious and general knowledge, and mediating between the two conflict sides.

 To manage conflict solutions should be started from peaceful approach and strategies: problem self-solutions, dialogues, and peaceful protests. The peaceful approach could be divided into two strategies: mediation and prosecution. The most preferable and applicable to the community is Islamic mediation which is the win-win solution. reconciliation is better وَٱلصُّلۡحُ خَيۡرٞۗ (Wassulhu Khair).

**Key words**: Community Leaders’ Playing Roles, Solving Conflicts, Coal Power Plant.

**บทนำ**

 การใช้ชีวิตอยู่ในสังคมนั้น ต้องมีการพึ่งพาอาศัยซึ่งกันและกัน ไม่มีใครที่สามารถอยู่อย่างโดดเดี่ยวได้ เมื่อมีการอาศัยรวมกันหลายๆ คน ก็ก่อให้เกิดสังคมโดยปริยาย แน่นอน เมื่อมนุษย์มีการดำรงอยู่เป็นกลุ่มชน มีความแตกต่างหลากหลายในด้านความรู้สึกนึกคิด ความต้องการ การมีปฏิสัมพันธ์ระหว่างกันนำไปสู่การพัฒนาหรือความขัดแย้งได้ การดำรงอยู่เป็นชุมชนจะมีบุคคลที่ได้รับมอบหมายหน้าที่ในฐานะผู้นำทั้งที่เป็นผู้นำที่เป็นทางการ คือ มีการแต่งตั้งจากหน่วยงานที่เกี่ยวข้องของรัฐหรือผู้นำที่ไม่เป็นทางการ คือ ผู้ที่ชุมชนศรัทธาและมอบหมายให้เป็นผู้นำในภารกิจใดภารกิจหนึ่ง บุคคลเหล่านี้เป็นผู้ที่มีบทบาทในการประสานความร่วมมือ ให้เกิดการทำงานร่วมกันในชุมชน อีกทั้งเป็นผู้ที่มีความสามารถในการไกล่เกลี่ยความขัดแย้งที่เกิดขึ้นในชุมชนได้ ไม่ว่าจะเป็นความขัดแย้งทางด้านครอบครัว การก่ออาชญากรรม การทำลายทรัพย์สิน สิ่งแวดล้อม ยาเสพติด การทำกิจกรรมทางศาสนา การทำโครงการหรือกิจกรรมของกลุ่มต่างๆ ทั้งของภาครัฐและเอกชน ซึ่งหากความขัดแย้งเกิดขึ้นอย่างแผ่วงกว้างโดยไม่ได้รับการจัดการอย่างถูกวิธี แน่นอนชุมชนหรือท้องถิ่นนั้นก็จะไม่สามารถอยู่อย่างสงบสุข และจะทำให้การคิดที่จะพัฒนาชุมชนนั้นก็เป็นไปด้วยความยากลำบาก ด้วยเหตุผลนี้ ผู้นำชุมชนจึงมีบทบาทสำคัญในการจัดการความขัดแย้งดังกล่าวโดยการไกล่เกลี่ยหรือด้วยวิธีการอื่นที่ตนเองถนัด ซึ่งขึ้นอยู่กับวิธีการและทักษะของแต่ละคน

จุดเริ่มต้นของปัญหา เมื่อจะสร้างโรงไฟฟ้าถ่านหินในเขตพื้นที่ตำบลปากบาง อำเภอเทพา จังหวัดสงขลา แผนพัฒนากำลังผลิตไฟฟ้าของประเทศไทย พ.ศ. 2558-2579 (แผน PDP 2015) ของกระทรวงพลังงาน เน้นการสร้างความมั่นคงของระบบไฟฟ้า ด้วยการกระจายเชื้อเพลิงในการผลิตไฟฟ้า ลดการพึ่งพาก๊าซธรรมชาติ เพิ่มสัดส่วนการผลิตไฟฟ้าจากถ่านหินเทคโนโลยีสะอาด และตามแนวทางการจัดทำแผน (PDP 2015) พบว่า พื้นที่ภาคใต้มีความเสี่ยงสูงที่จะเกิดไฟฟ้าดับเป็นวงกว้าง และมีปริมาณความต้องการไฟฟ้าเพิ่มขึ้น ดังนั้นจึงมีความจำเป็นต้องพัฒนาโรงไฟฟ้าเพิ่มเติมในช่วงปี 2562-2567 ประเด็นต่อมากลุ่มผู้คัดค้าน การสร้างโรงไฟฟ้าถ่านหินเทพา กลุ่มผู้คัดค้าน เห็นว่าแผนพัฒนาดังกล่าว ไม่ว่าจะเป็นแผนเรื่องกำลังการผลิตไฟฟ้า หรือแผนพัฒนาภาคใต้ ล้วนเป็นสิ่งที่ถูกกำหนดจากส่วนกลาง ซึ่งไม่ได้กำหนดเพียงรายละเอียดของสิ่งที่จะต้องทำ แต่ได้ลงรายละเอียดไปถึงขั้นที่ตั้งของการดำเนินการสร้างโรงไฟฟ้า คำถามจากชาวบ้านในท้องที่ จึงเกิดขึ้นว่า ทำไมต้องเลือกที่นี่ ทำไมต้องเป็น เทพา แน่นอนว่าปัญหาที่ตามมาไม่ใช่แค่การตั้งคำถามว่าทำไมต้องเป็น เทพา ข้อห่วงใยอื่นๆ ของประชาชนที่เกิดขึ้นตามมายังดังขึ้นเรื่อยๆ ไม่ว่าจะเป็นปัญหาด้านมลพิษที่จะเกิดตามมา ปัญหาการเคลื่อนย้ายอพยพครอบครัวออกจากรัศมี 1 กิโลเมตร ที่ติดกับสถานที่ก่อสร้าง และปัญหาด้านสิ่งแวดล้อมที่ชุมชนจะต้องเผชิญ ประเด็นที่ 3 คือ กลุ่มผู้สนับสนุน การสร้างโรงไฟฟ้าถ่านหินเทพา กลุ่มผู้สนับสนุน ยืนยันว่าโครงการดังกล่าวมีประโยชน์ต่อชุมชนอย่างมาก และขอฝากความหวังไว้กับรัฐบาลชุดนี้เดินหน้าโครงการต่อไป อีกทั้งการไฟฟ้าฝ่ายผลิตแห่งประเทศไทย (กฟผ) ได้มีการสนับสนุน ด้านการศึกษาทางด้านช่างฝีมือให้กับวัยรุ่นในหมู่บ้านเป็นอย่างดี ทำให้วัยรุ่นไม่ไปเกี่ยวข้องกับยาเสพติด และเชื่อว่า จะสร้างความมั่นคงในพื้นที่จังหวัดชายแดนภาคใต้ได้อย่างแน่นอน

ความคิดเห็นที่แตกต่างกันของทั้งสองฝ่าย ซึ่งไม่มีระบบรับฟังความคิดเห็นและการทำประชาพิจารณ์ที่ดี ทำให้บรรยากาศความขัดแย้งในพื้นที่อยู่ในระดับร้อนระอุ มีการปักธงต่างสีแสดงสัญลักษณ์ทั้งหนุนและค้านโรงไฟฟ้าในหมู่บ้านเดียวกัน รวมทั้งมีการติดป้ายข้อความเพื่อแสดงความเห็นที่ต่างกัน

การไฟฟ้าฝ่ายผลิตแห่งประเทศไทย ได้จัดเวทีรับฟังความคิดเห็นต่อโครงการไปแล้ว แต่ก็มีกระแสออกมาว่า ชาวบ้านที่คัดค้านไม่สามารถเข้าไปมีส่วนร่วมในเวทีดังกล่าวได้ สถานการณ์ในอำเภอเทพาสะท้อนว่าภูมิทัศน์ของความขัดแย้งที่มีต่อโครงการพัฒนาขนาดใหญ่ที่ส่งผลกระทบต่อชุมชนกำลังเปลี่ยนแปลงไป จากเดิมที่มีตัวแสดงแค่ 2 ฝ่าย คือ รัฐหรือตัวแสดงที่ไม่ใช่รัฐในฐานะเจ้าของโครงการกับชาวบ้านผู้ได้รับผลกระทบ แต่ในปัจจุบันปัญหาซับซ้อนขึ้น กลายเป็นชาวบ้านทะเลาะกันเอง และกำลังเกิดปัญหาเช่นนี้ในทุกพื้นที่ที่มีโครงการพัฒนาเข้าไป

ด้วยหลักการและเหตุผลดังกล่าวนี้ ผู้วิจัยจึงมีความสนใจที่จะศึกษาบทบาทของผู้นำชุมชนในการแก้ปัญหาความขัดแย้งเกี่ยวกับการสร้างโรงไฟฟ้าถ่านหิน อำเภอเทพา จังหวัดสงขลาซึ่งครอบคลุมถึงสภาพปัญหาและสาเหตุของความขัดแย้ง บทบาทของผู้นำชุมชนในการแก้ปัญหาความขัดแย้ง รวมทั้งแนวทางและวิธีการจัดการความขัดแย้งที่จุดเริ่มต้นของความขัดแย้งมาจากการจะก่อสร้างโรงไฟฟ้าถ่านหิน อำเภอเทพา จังหวัดสงขลา ซึ่งผลการศึกษาสามารถนำข้อเสนอแนะแนวทางและวิธีการจัดการความขัดแย้งของผู้นำชุมชนมาประยุกต์ใช้จริงในพื้นที่และพื้นที่อื่นต่อไป

**วิธีดำเนินการวิจัย**

 การวิจัยครั้งนี้เป็นการวิจัยเชิงคุณภาพ (Qualitative Research) ประชากรกลุ่มตัวอย่างที่ใช้ในการศึกษาเป็นสมาชิกในชุมชนตำบลปากบาง และตำบลเทพา อำเภอเทพา จังหวัดสงขลา ได้แก่ ผู้นำฝ่ายปกครองจำนวน3คนผู้นำศาสนาจำนวน3คนผู้นำฝ่ายบริหารจำนวน3คนผู้นำที่ไม่เป็นทางการจำนวน3คนตัวแทนประชาชนที่สนับสนุนโครงการจำนวน6คนตัวแทนประชาชนที่คัดค้านโครงการจำนวน6คนและตัวแทนประชาชนที่วางตัวเป็นกลางจำนวน6คนรวมประชากรกลุ่มตัวอย่างทั้งสิ้นจำนวน 30คน เครื่องมือที่ใช้ในการศึกษาเป็นแบบสัมภาษณ์แบบเจาะลึก (Indepth Interview) การวิเคราะห์ข้อมูลข้อมูลที่ได้จากการสัมภาษณ์ผู้วิจัยนำมาตรวจสอบความน่าเชื่อถือโดยใช้เทคนิคสามเส้า แล้วผู้ศึกษานำข้อมูลมาจัดเป็นหมวดหมู่ตามวัตถุประสงค์ของการศึกษา จากนั้นจะนำมาประมวลวิเคราะห์เชื่อมโยงความสอดคล้องตามหลักตรรกะเทียบเคียงกับแนวคิดทฤษฎีควบคู่บริบทของพื้นที่และใช้การวิเคราะห์เชิงพรรณนาเพื่อให้สามารถวิเคราะห์ข้อมูลได้อย่างละเอียดและใกล้เคียงความเป็นจริง

**ผลการวิจัย**

ผลการวิจัยพบว่า สภาพปัญหาและสาเหตุความขัดแย้งเกี่ยวกับการสร้างโรงไฟฟ้าถ่านหินเกิดจากสาเหตุหลายปัจจัย อาทิ ปัจจัยด้านการเมือง ปัจจัยด้านผลประโยชน์ ปัจจัยด้านความคิดเห็นที่แตกต่าง ปัจจัยด้านการสื่อสารที่บกพร่อง ปัจจัยด้านข้อมูลการข่าวสาร ปัจจัยด้านความสัมพันธ์ระหว่างบุคคล ปัจจัยด้านค่านิยมและความเข้าใจศาสนาที่ไม่ลึกซึ้ง

บทบาทของผู้นำชุมชนในการแก้ปัญหาความขัดแย้งเกี่ยวกับการสร้างโรงไฟฟ้าถ่านหิน ได้แก่ ผู้นําชุมชนควรมีบทบาทหน้าที่ในการประสานงานกับส่วนราชการต่างๆ และผู้ที่เกี่ยวข้องในการแก้ปัญหาความขัดแย้งที่เกิดขึ้นในชุมชน บทบาทหน้าที่ในการช่วยเหลือเกื้อกูล บทบาทหน้าที่ในการสื่อสารประชาสัมพันธ์ให้ข้อมูลข่าวสารข้อเท็จจริง บทบาทการให้ความรู้ เช่นความรู้ด้านศาสนา และความรู้ทางด้านความเป็นอยู่และการประกอบอาชีพ และบทบาทการเป็นคนกลางในการไกล่เกลี่ยความขัดแย้ง

แนวทางและวิธีการจัดการความขัดแย้งเกี่ยวกับการสร้างโรงไฟฟ้าถ่านหิน ควรเริ่มจากแนวทางสันติวิธี แบ่งได้ 2 แนวทางคือการไกล่เกลี่ยโดยคนกลาง และการดำเนินการตามกฎหมาย รวมทั้งการไม่จัดการปัญหา การสานเสวนา และการใช้การชุมนุมประท้วงอย่างสันติ ส่วนการไกล่เกลี่ยโดยคนกลางเป็นแนวทางที่เหมาะสมที่สุด และก่อให้เกิดความรู้สึกชนะทั้งคู่ (Win-Win method) ซึ่งสอดคล้องกับหลักการอิสลาม คือ การประนีประนอมนั้นเป็นสิ่งที่ดี (อัซซุลฮูคัยร์)

**อภิปรายผลการวิจัย**

จากผลการวิจัยสภาพปัญหาและสาเหตุความขัดแย้งเกี่ยวกับการสร้างโรงไฟฟ้าถ่านหินเกิดจากสาเหตุหลายปัจจัย อาทิ ปัจจัยด้านการเมือง ซึ่งแกนนำกลุ่มอาศัยสถานการณ์ความขัดแย้งสร้างผลประโยชน์ให้กับกลุ่มหรือตนเอง เช่น เรื่องของมวลชนและฐานเสียงในการเลือกตั้งผู้นำคราวต่อไป ในส่วนปัจัยด้านผลประโยชน์ ทั้งกลุ่มประชาชนที่เป็นกลุ่มขัดแย้งเองได้ตกเป็นเครื่องมือของกลุ่มที่ได้รับผลประโยชน์ ด้วยความรู้เท่าไม่ถึงการ และมีประชาชนบางคนที่ได้รับผลประโยชน์จากเรื่องดังกล่าวด้วยการรับงานจากทั้งสองกลุ่ม เช่น การลงพื้นที่ในการหาข้อมูล การเกณฑ์สมาชิกในชุมชนเข้ามารับฟังการนำเสนอของกลุ่มขัดแย้ง ปัจจัยด้านเศรษฐกิจ สภาพเศรษฐกิจที่แย่ลงเป็นเหตุให้สมาชิกในชุมชนคิดที่จะให้ได้มาซึ่งทรัพย์สิน เงินทอง ไม่ว่าจะด้วยวิธีการใดก็ตาม ปัจจัยด้านการสื่อสาร ประชาชนได้รับการสื่อสารข้อมูลข่าวสารที่ไม่ชัดเจนหรือไม่เป็นความจริง มีการปิดกั้นข้อมูลซึ่งเป็นสาเหตุก่อให้เกิดความขัดแย้งในชุมชน สอดคล้องกับผลการวิจัยของ ภูมิใจ ชุมพร(2557) ได้ศึกษาเกี่ยวกับเครื่องมือที่ใช้ในการบริหารความขัดแย้งของการไฟฟาฝ่ายผลิตแห่ง
ประเทศไทย:กรณีศึกษาโรงไฟฟาถ่านหินแม่เมาะและโรงไฟฟ้าพลังนํ้าเขื่อนปากมูล ผลการศึกษาพบว่า กรณีของโรงไฟฟ้าพลังนํ้าเขื่อนปากมูล จังหวัดอุบลราชธานี สถานการณ์ความขัดแย้งในพื้นที่ เกิดขึ้นตั้งแต่การถ่อสร้างเขื่อนจนกระทั่งสร้างแล้วเสร็จ และความ ขัดแย้งยังคงมีอย่างต่อเนื่องจนถึงปัจจุบัน สาเหตุเกิดจากการไฟฟ็าฝ่ายผลิตแห่งประเทศไทย (กฟผ.) ปกปิดข้อมูลผลกระทบที่แท้จริง

การไม่วางตัวเป็นกลางของผู้นำชุมชน เพราะมีเรื่องของผลประโยชน์แอบแฝงอยู่ อีกทั้งยังเป็นสาเหตุของความเข้าใจศาสนาที่ไม่ลึกซึ้ง เพราะมนุษย์ทุกคน ถ้าหากว่าเขามีความเกรงกลัวพระเจ้า กลัวเรื่องสวรรค์และนรก และเข้าใจอย่างลึกซึ้งเรื่องความเป็นพี่น้องในอิสลาม แน่นอนเขานอนเขาจะปฏิบัติตนเป็นคนดี และไม่ก่อความเสียหายบนหน้าแผ่นดินนี้ โดยหลายๆ ประเด็นที่ได้กล่าวมาจะสอดคล้องกับแนวคิดของ สมโภชน์ นพคุณ (2536) ได้อธิบายความหมายของคำว่า ความขัดแย้ง คือ เกิดจากความเข้าใจที่ไม่ตรงกัน เนื่องจากการสื่อสาร การติดต่อสัมพันธ์กันในองค์กร การขาดประสิทธิภาพ ทัศนคติ เป้าหมาย และมาตรฐานการปฏิบัติที่แตกต่างกัน การแบ่งอำนาจทีไม่ชัดเจน การยึดถือกฎเกณฑ์ที่เคร่งครัดเกินไป และกรองแก้ว อยู่สุข (2537) ได้อธิบายความหมายของคำว่า ความขัดแย้ง คือ เกิดจากข้อมูล ข้อเท็จจริง เป้าหมาย ค่านิยม ความเชื่อ คามคิดเห็น ความรู้ และพฤติกรามส่วนบุคคลที่แตกต่างกัน รวมทั้งโครงสร้างขององค์กรการสื่อสารที่ไร้ประสิทธิภาพ จากความเห็นของ Schmidt, 1974 (อ้างถึงใน อรุณ รักธรรม, 2525) ได้แสดงว่าสาเหตุของความขัดแย้ง คือ 1. ข้อมูลและข้อเท็จจริงที่แต่ละคนได้รับเกิดความแตกต่างกัน 2. ความแตกต่างในเป้าหมาย 3. ค่านิยม 4. ความเชื่อ 5. ความคิดเห็นและความรู้แตกต่างกัน 6. โครงสร้างขององค์กร 7. ในการเปลี่ยนแปลง 8. การติดต่อประสานงานที่ไม่ดี 9. พฤติกรรมของกลุ่ม ความไม่พึงพอใจในบทบาทและฐานะทีได้รับ 10. ความต้องการผลประโยชน์ หากผลประโยชน์ที่คนหรือของกลุ่มต้องการเกิดไปขัดแย้งกับความต้องการขององค์กรหรือกลุ่มไม่ได้รับการตอบสนองที่น่าพึงพอใจ 11. ทรัพยากรที่มีอยู่อย่างจำกัด เป็นการขัดแย้งที่แต่ละฝ่ายพยายามจะขอทรัพยากรที่มีอยู่อย่างจำกัดมาให้ฝ่ายของตัวเองให้มากที่สุด

ประเภทความขัดแย้งที่เกิดขึ้นนั้น พบว่า เป็นความขัดแย้งของบุคคล อาจเกิดจากการสื่อสารที่บกพร่อง การไม่พอใจในการกระทำ ความไม่รู้ไม่เข้าใจ การไม่เปิดเผยข้อเท็จจริงแล้วนำไปสู่ความขัดแย้งหรือการเปลี่ยนแปลง ทั้งนี้การเปลี่ยนแปลงไปสู่สิ่งที่ใหม่มักมีการต่อต้านการสื่อสารที่บกพร่อง อาจทำให้บุคคลที่เราต้องการสื่อสารด้วยไม่เข้าใจในสิ่งที่เราจะสื่อสาร ความขัดแย้งระหว่างบุคคลกับกลุ่ม บุคคลในกลุ่มอาจไม่เห็นด้วยกับการดำเนินงานของกลุ่มและการดำเนินงานของกลุ่มทำให้เกิดคามขัดแย้งขึ้น ซึ่งเป็นผลสืบเนื่องมาจากความรู้สึก อารมณ์ ความคิดและทัศนคติที่ไม่ตรงกัน ความขัดแย้งระหว่างองค์กรกับองค์กร หรือความขัดแย้งระหว่างกลุ่มกับกลุ่ม เช่น ที่เห็นได้ชัดคือ กลุ่มชาวบ้านที่คัดค้านโครงการก่อสร้างโรงไฟฟ้าถ่านหิน กับ การไฟฟ้าฝ่ายผลิตแห่งประเทศไทย (กฟผ.) และ เครือข่ายองค์กรชุมชน และกลุ่มเครือข่ายคนเทพาคัดค้านโรงไฟฟ้าถ่านหิน กลุ่ม องค์กรอาสาสมัครเอกชน Non Govermental Oganizations (NGO) กับกลุ่ม Environmental Health Impact Assessment (EHIA) คือ การประเมิน วิเคราะห์ผลกระทบสิ่งแวดล้อม และสุขภาพ การก่อสร้างโรงงานอุตสาหกรรม

ผลกระทบจากความขัดแย้งเชิงบวกนั้น จากการวิจัยพบว่าสมาชิกในชุมชนเริ่มให้ความสำคัญกับเหตุการที่เกิดขึ้นโดยการแลกเปลี่ยนความรู้ความคิดเห็นซึ่งกันและกัน ก่อเกิดความรู้เพิ่มเติม มีความคิดสร้างสรรค์ ทำให้เกิดความสามัคคีภายในกลุ่ม มีการเลือกตัวแทนที่เข้มแข็งมีความรู้ความสามารถมาเป็นผู้นำ โดยเฉพาะผู้นำที่ไม่เป็นทางการ ได้มีการระบายข้อขัดแย้งระหว่างบุคคลหรือกลุ่มซึ่งเก็บกดไว้เป็นเวลานาน และทำให้เกิดความคิดที่จะหาแนวทางหรือวิธีในการแก้ไขปัญหาความขัดแย้ง ได้เครือข่ายการทำงานร่วมกับคนหรือกลุ่มที่มีอุดมการณ์เดียวกัน เช่น เครือข่าย NGO และ เครือข่ายคณาจารย์ และนิสิตและนักศึกษาในมหาวิทยาลัยต่างๆ ทำให้พี่น้องในชุมชนเกิดความรักกันมากขึ้น เกิดความสำนึกรักบ้านเกิด สามารถพัฒนาศักยภาพของสมาชิกในชุมชน จากการที่เคยเป็นคนธรรมดา มีการศึกษาไม่ได้สูงมาก แต่กลับกลายเป็นคนที่พูดเก่ง มีเหตุมีผล และมีทักษะในการเจรจาต่อรอง มีทักษะในการทำงานเป็นทีม เพราะได้ผ่านการฝึกฝนทักษะต่างๆ ผ่านกลุ่ม อีกทั้งยังเกิดความสำนึกและรับรู้ถึงความช่วยเหลือของอัลลอฮฺ สอดคล้องกับแนวคิดของพรนพ พุกกะพันธุ์ (2544: 276) ได้กล่าวถึงผลดีของความขัดแย้งไว้ว่า ความจริงแล้วความขัดแย้งเป็นสิ่งที่หลีกเลี่ยงไม่ได้ และเมื่อเกิดขึ้น ก็จะนำไปสู่ความก้าวหน้า หรือเกิดความสร้างสรรค์ได้ เพราะจะเกิดแนวคิดที่สามขึ้นมา ซึ่งเหนือกว่าสองแนวคิดที่ขัดแย้งกันอยู่ ดังนั้น ความขัดแย้งจึงเสมือนเป็นการบังคับให้มนุษย์แสวงหาความคิดที่ใหม่ขึ้นเสมอ ซึ่งจะเป็นผลดีต่อองค์การ เพราะจะเกิดความคิดสร้างสรรค์ใหม่ๆ และเปิดโอกาสให้มนุษย์ตรวจสอบความสามารถของตนเองอยู่เสมอ

ผลกระทบเชิงลบจากความขัดแย้งทำให้เกิดการแบ่งเป็นพรรคแบ่งพวก ทำลายความสัมพันธ์ของสมาชิกในชุมชน นำไปสู่ความตึงเครียดมากขึ้น มีผลกระทบต่อสุขภาพจิตของสมาชิกในชุมชนมากขึ้น ทำให้เกิดการสูญเสียทรัพยากรและเวลา ส่งผลกระทบกับระบบเศรษฐกิจภายในครัวเรือน อีกทั้ง ยังทำให้เสียภาพลักษณ์ของผู้นำในชุมชน ผลกระทบต่อเป้าหมายของการพัฒนาชุมชน บั่นทอนการพัฒนาชุมชนและประเทศ ทำให้การพัฒนาชุมชนและประเทศล่าช้า

สำหรับประเด็นบทบาทของผู้นำชุมชนในการแก้ปัญหาความขัดแย้งเกี่ยวกับการสร้างโรงไฟฟ้าถ่านหิน พบว่า ประเด็น ภาวะผู้นำและคุณสมบัติของผู้นำชุมชน ที่ประชากรกลุ่มตัวอย่างได้เสนอก่อนเกิดเหตุการณ์ความขัดแย้ง ได้แก่ การเป็นผู้ที่มีจิตบริการ พร้อมที่จะช่วยเหลือหรือบริการสมาชิกในชุมชน มีความเสียสละ ทั้งเวลาและทรัพย์สินเงินทอง เป็นที่ยอมรับนับถือของคนในหมู่บ้าน รับฟังความคิดเห็นและปัญหาต่างๆ ของชุมชน แต่หลังจากเกิดปัญหาความขัดแย้งในชุมชน จากการวิจัย พบว่า การให้ความเคารพนับถือผู้นำของคนในพื้นที่ลดล้อยลง เพราะการไม่วางตัวเป็นกลางของผู้นำบางคน ผู้นำพร้อมที่จะเป็นผู้ฟังที่ดี มีประสบการณ์และความสามารถ มีความเข้าใจลึกซึ้งทางด้านการเมืองและการปกครอง และมีความยุติธรรม ผู้นำควรมีบุคลิกภาพในการเป็นแบบอย่างที่ดีให้แก่สมาชิกนาชุมชน มีความรู้ความสามารถ และมีสุขภาพร่างกายที่แข็งแรง มีความรับผิดชอบต่อหน้าที่ที่ได้รับมอบหมาย มีความซื่อสัตย์ และที่สําคัญคือผู้นําต้องยึดหลักศาสนา มาเป็นแนวทางในการปฏิบัติหน้าที่ เช่น เรื่องของบุคลิกภาพอัลลลฮฺได้กล่าวชื่นชมท่านนบี ศ็อลลัลลอฮฺ อะลัยฮิ วะสัลลัม ความว่า : และแท้จริงเจ้านั้นอยู่บนคุณธรรมอันยิ่งใหญ่ , (อัลก้อลัม 68 : 4) และ ความว่า : โดยแน่นอน ในรอซูลของอัลลอฮฺมีแบบฉบับอันดีงามสำหรับพวกเจ้าแล้ว สำหรับผู้ที่หวัง จะพบ อัลลอฮฺและวันปรโลกและรำลึกถึง
อัลลอฮฺอย่างมาก (อัลอะหฺซาบ 33 : 21,) ดังนั้นการมีบุคลิกภาพและการแบบอย่างที่ดีของผู้นำนั้น จึงมีความสำคัญเป็นอย่างยิ่ง ทั้งนี้เพื่อความน่าเชื่อถือ และการให้ความเคารพของสมาชิกในชุมชน

 ในส่วนของบทบาทในการแก้ปัญหาความขัดแย้ง ถึงแม้ว่าประชากรกลุ่มตัวอย่างบางคนจะอยู่คนละกลุ่ม แต่ความต้องการที่คล้ายกันหลายประเด็น นั่นคือ มีความต้องการให้ผู้นำทุกภาคส่วน ไม่ว่าจะเป็นผู้นำฝ่ายปกครอง ผู้นำศาสนา ผู้นำฝ่ายบริหารและผู้นำที่ไม่เป็นทางการ ประสานความร่วมมือกันในการแก้ปัญหาความขัดแย้งที่เกิดขึ้นในชุมชนซึ่งสอดคล้องกับหลักคำสอนอิสลามที่อัลลอฮฺได้กล่าวว่า ความว่า : และพวกจงช่วยเหลือกันในสิ่งที่เป็นคุณธรรม และความยำเกรง และจงอย่าช่วยกันในสิ่งที่เป็นบาป และเป็นศัตรูกันและพึงกลัวเกรงอัลลอฮฺเถิด แท้จริงอัลลอฮฺนั้นเป็นผู้ทรงรุนแรงในการลงโทษ (อัลมาอิดะฮฺ, 5 : 2) สำหรับบทบาทของผู้นำชุมชนที่ประชากรกลุ่มตัวอย่างได้เสนอมีดังนี้

1) บทบาทในการให้ความรู้ หรือส่งเสริมกิจกรรม โครงการต่าง ๆ ที่เกี่ยวข้องกับการพัฒนาสมาชิกในชุมชนในด้านความรู้ ไม่ว่าจะเป็นความรู้ทางด้านศาสนาและสามัญ เพราะด้วยพื้นฐานความรู้นั้น จะนำไปสู่การพัฒนาชุมชนที่ยั่งยืน อีกทั้งควรเสริมความรู้ให้กับสมาชิกในชุมชนด้านการประกอบวิชาชีพ ทั้งนี้เพื่อเป็นการเสริมรายได้ให้กับครัวเรือน รวมทั้งความรู้ให้กับกลู่มเยาวชน ลูกหลานพี่น้องในหมู่บ้าน โดยเฉพาะความรู้ด้านช่างกลหรือช่างฝีมือ ความรู้ทางด้านภาษา และความรู้อื่นๆ เพื่อเป็นการรองรับการบรรจุเข้าทำงาน หรือความเปลี่ยนแปลงของชุมชนในอนาคต ถ้าหากว่าโรงไฟฟ้าถ่านหินดังกล่าวเกิดขึ้นจริง และการพัฒนาด้านอื่นๆ ไปพร้อมๆ กัน เช่นธุรกิจท่องเที่ยว และประเด็นสำคัญการเน้นความรู้ด้านศาสนาที่เน้นคุณธรรมจริยธรรม ทั้งนี้เพื่อแก้ปัญหาความขัดแย้งที่เกิดจากการไม่รู้เรื่องศาสนบัญญัติ ซึ่งในประเด็นความรู้อิสลามได้ส่งเสริมและสนับสนุนให้มนุษย์มีความรู้ ดังปรากฏใน 5 โองการแรกที่อัลลอฮฺทรงประทานให้ท่านนบีมุหัมมัด ศ็อลลัลลอฮฺ อะลัยฮิ วะสัลลัม ซึ่งได้เริ่มด้วยอายะฮฺที่เกี่ยวข้องกับการส่งเสริมให้มีการศึกษาหาความรู้ อัลลอฮฺได้ตรัสไว้ว่า ความว่า : 1. จงอ่านด้วยพระนามแห่งพระเจ้าของเจ้าผู้ทรงบังเกิด 2. ทรงบังเกิดมนุษย์จากก้อนเลือด 3. จงอ่านเถิด และพระเจ้าของเจ้านั้นผู้ทรงใจบุญยิ่ง 4. ผู้ทรงสอนการใช้ปากกา 5. ผู้ทรงสอนมนุษย์ในสิ่งที่เขาไม่รู้ (อัลอะลัก 96 : 1-5) ความรู้เป็นสิ่งจำเป็นสำหรับมุสลิมทุกคน โดยเฉพาะความรู้เกี่ยวกับศาสนา เช่นความรู้เกี่ยวกับการศรัทธา การปฏิบัติศาสนกิจ จริยธรรมมุสลิม เป็นต้น ท่านรอซูล ศ็อลลัลลอฮฺ อะลัยฮิ วะสัลลัม ได้กล่าวไว้มีความว่า “ผู้ใดที่อัลลอฮฺประสงค์ให้เขาได้รับความดีงาม พระองค์จะทรงทำให้เขาเข้าใจศาสนา” (รายงานโดยอัล-บุคอรีย์)

2) บทบาทในการเป็นผู้ประสานงานที่ดีแทนสมาชิกในชุมชน เช่นการประสานงานกับส่วนราชการที่เป็นภาคีการพัฒนาในพื้นที่ เช่น การประสานงานกับส่วนราชการที่เป็นภาคีการพัฒนาในพื้นที่ เช่น องค์การบริหารส่วนตําบล สาธารณสุขตําบล (โรงพยาบาลส่งเสริมสุขภาพตําบล) พัฒนากร ปลัดอําเภอ ส่วนราชการอื่นๆ และกลุ่มองค์กรเครือข่ายทั้งในชุมชนและนอกชุมชน เช่น เครือข่ายองค์กรชุมชน และกลุ่มเครือข่ายคนเทพาคัดค้านโรงไฟฟ้าถ่านหิน กลุ่ม NGO หรือกลุ่ม EHIA เป็นต้น เพื่อสลายความขัดแย้ง อีกทั้งการประสานกับสมาคมเครือข่ายอิหม่ามอำเภอเทพา คณะกรรมการกลางอิสลามประจำจังหวัดสงขลา โต๊ะครู ผู้นำผู้ปกครอง หรือผู้นำฝ่ายบริหารจากภายนอกที่เป็นที่ยอมรับของคนในพื้นที่ เพื่อเป็นคนกลางในการไกล่เกลี่ยความขัดแย้ง สอดคล้องกับแนวคิดของเครช ครัตช์ฟิลด์ และบัลลัคชี (Krech, Crutchfield and Ballachey อ้างถึงใน วิเชียร วิทยอุดม, 2550) ได้กล่าวถึงบทบาทหน้าที่ของผู้นำในการทำงานเป็นกลุ่มไว้กว้างๆ เป็น 2 ลักษณะ คือ

 1. หน้าที่หลัก ได้แก่ หน้าที่ทางด้านการบริหารงาน วางแผนงาน วางนโยบายเป็นผู้เชี่ยวชาญ เป็นตัวแทนของกลุ่มต่อบุคคลภายนอก เป็นผู้ให้รางวัลและลงโทษเป็นผู้ประนีประนอมและตัดสิน และเป็นผู้ควบคุมความสัมพันธ์ภายในกลุ่ม

 2. หน้าที่รอง ได้แก่ หน้าที่ทางด้านการเป็นตัวอย่างที่ดีแก่กลุ่ม เป็นตัวแทนรับผิดชอบ และเป็นสัญลักษณ์ของกลุ่ม เป็นนักอุดมคติ เป็นบิดาของกลุ่ม เป็นผู้ให้คำปรึกษา และเป็นแพะรับบาปเมื่อมีการดำเนินงานผิดพลาดบทบาทหน้าที่ของผู้นำในการทำงานเป็นกลุ่ม

3) บทบาทในการช่วยเหลือเกื้อกูล ดูแลและแก้ปัญหาของชุมชน เช่น ปัญหาการว่างงานของเยาวชน แล้วไปมั่วสุมยาเสพติด ทําให้เกิดปัญหาการลักขโมยในหมู่บ้าน ผู้นําควรเข้ามาแก้ไขโดยการใช้เวทีละหมาดวันศุกร์กำชับให้ผู้ปกครองเอาใจใส่ดูแลบุตรหลานให้ดี ส่วนเยาวชนที่ติดยาเสพติด หากผู้ปกครองต้องการให้ผู้นําช่วยพาไปบําบัดยาเสพติด หรือให้เข้าค่ายอบรม อีกทั้งผู้นำควรดูแลทุกข์สุขของสมาชิกในชุมชน จะได้เป็นการซื้อใจสมาชิก เพื่อจะง่ายต่อการเป็นที่ให้ความเคารพและเชื่อฟังผู้นำ เพื่อให้ปัญหาความขัดแย้งเบาบางลงและสลายไปในที่สุด โดยอัลลอฮฺได้กล่าวในกุรอาน ความว่า : และพวกจงช่วยเหลือกันในสิ่งที่เป็นคุณธรรม และความยำเกรง และจงอย่าช่วยกันในสิ่งที่เป็นบาป และเป็นศัตรูกันและพึงกลัวเกรงอัลลอฮฺเถิด แท้จริงอัลลอฮฺนั้นเป็นผู้ทรงรุนแรงในการลงโทษ (อัลมาอิดะฮฺ 5:2)

4) บทบาทหน้าที่ในการสื่อสารประชาสัมพันธ์ ผู้นําชุมชนควรมีการสื่อสารประชาสัมพันธ์ข้อมูลข่าวสารของทางราชการให้กับคนในหมู่บ้านได้รับทราบทุกครั้งเพื่อเป็นการเสริมสร้างความเข้าใจอันดีระหว่างคนในชุมชน โดยเฉพาะเรื่องที่กำลังเกิดความขัดแย้ง ไม่ว่าจะเป็นข้อมูลข้อเท็จจริงที่เกี่ยวกับโรงไฟฟ้าถ่านหิน ทั้งนี้เพื่อให้สมาชิกในชุมชนได้รัทราบและไม่เกิดข้อสงสัย หรือมองต่างมุมในประเด็นดังกล่าว

5) บทบาทในการเป็นคนกลางในการไกล่เกลี่ยความขัดแย้งที่เกิดขึ้นในชุมชน แต่เนื่องจากผู้นำชุมชนบางคนขาดความน่าเชื่อถือและความไว้วางใจจากสมาชิกในชุมชน เนื่องจากการไม่วางตัวเป็นกลาง สมาชิกจึงได้เสนอให้คนกลางในการไกล่เกลี่ยความขัดแย้งที่เกิดขึ้นจะต้องเป็นคนกลางที่มาจากภายนอกชุมชนซึ่งไม่ใช่คนในพื้นที่

แนวทางและวิธีการจัดการความขัดแย้งเกี่ยวกับการสร้างโรงไฟฟ้าถ่านหิน พบว่า แนวทางและวิธีการจัดการความขัดแย้งในชุมชน ต้องเริ่มจากแนวทางสันติวิธี การไม่จัดการปัญหา คือการปล่อยให้เวลาล่วงเลยไปเพื่อคลี่คลายปัญหาเอง ซึ่งจากการวิจัย พบว่าสิ่งที่ประชากรกลุ่มตัวอย่างหลายๆ คนนสะท้อนคือ ถ้ายกเลิกโครงการโรงไฟฟ้าถ่านหิน กลุ่มชาวบ้านที่มีความขัดแย้งกัน ก็จะกลับมาปรองดองเหมือนเดิม ต่อมาเป็นวิธีการการสานเสวนา เป็นกระบวนการเพื่อให้เกิดความเข้าใจและเห็นใจซึ่งกันและกัน ทั้งภายในและระหว่างกลุ่มผู้มีส่วนได้ส่วนเสียต่างๆในสังคม เพื่อปรับความสัมพันธ์ระหว่างกัน ตลอดจนเพื่อร่วมกันหาทางออกหรือแนวทางในการปรับโครงสร้างต่างๆ ที่เกี่ยวข้อง ข้อตกลงที่ได้เกิดการยอมรับร่วมกันจากสังคมมากน้อยเพียงใด ก็ขึ้นอยู่กับกระบวนการที่ให้ผู้มีส่วนได้ส่วนเสียเข้ามากำหนดถึงเนื้อหาที่ควรจะเป็น รวมถึงภาพของอนาคตร่วมกันในด้านเศรษฐกิจ สังคม และการเมือง ซึ่งวิธีการต่างๆ เหล่านี้ต้องดำเนินควบคู่กันไปบนฐานคิดที่ทุกฝ่ายเห็นตรงกันว่าความขัดแย้งและความรุ่นแรงไม่อาจนำมาซึ่งเป้าหมายและทางออกที่ยั่งยืนได้ สุดท้ายคือแนวทางแก้ปัญหาโดยการใช้การชุมนุมประท้วงอย่างสันติ ส่วนการใช้แนวทางสันติวิธีนั้น แบ่งได้ 2 แนวทางคือการไกล่เกลี่ยโดยคนกลาง เป็นกระบวนการที่บุคคลที่สามเข้ามาช่วยกำกับกระบวนการและกระตุ้นให้คู่ขัดแย้งตัดสินใจหาข้อตกลงร่วมกัน การใช้การไกล่เกลี่ยเนื่องจากทั้งสองฝ่ายไม่สามารถเจรจากันได้เอง ก็ต้องอาศัยฝ่ายที่สามเข้ามาช่วยไกล่เกลี่ยหรือที่เรียกว่าการไกล่เกลี่ยโดยคนกลาง (ที่ไม่ใช่คนในพื้นที่) และการดำเนินการตามกฎหมาย ให้เป็นไปตามกระบวนการทางกฎหมาย เช่นการฟ้องร้องคดี ส่วนแนวทางที่เหมาะสมที่สมาชิกในชุมชนได้เสนอ คือแนวทางที่ก่อให้เกิดความรู้สึกชนะทั้งคู่(Win-Win method) นั่นคือการไกล่เกลี่ยโดยคนกลาง อีกทั้งการใช้แนวทางอิสลาม หรือส่งเสริมสมาชิกในชุมชนให้มีความรู้ความเข้าใจในด้านศาสนา จะเป็นการช่วยลดปัญหา และความขัดแย้งในชุมชนได้เป็นอย่างดี ซึ่งสอดคล้องกับคำกล่าวของ อิสมาอีลลุตฟี จะปะกียา (2549) อิสลามเป็นคำสอนที่สร้างสันติภาพอันครอบคลุมและยั่งยืนให้กับมนุษยชาติ เพื่อการสร้างสันติสุขให้ปวงมนุษย์ทั้งในโลกนี้และโลกหน้าอย่างแท้จริง และสอดคล้องกับสุกัญญา รุ่งทองใบสุรีย์ (2556) การจัดการความขัดแย้งในชุมชน จังหวัดปทุมธานี โดยการใช้แนวทางสันติวิธี การไม่จัดการปัญหาและการใช้วิธีรุนแรง การใช้สันติวิธีนั้นแบ่งได้ 2 แนวทางคือการเจรจาและการดำเนินการตามกฎหมาย ส่วนแนวทางที่เหมาะสม ที่ก่อให้เกิดความรู้สึกชนะ-ชนะจนเป็นผลสำเร็จส่วนใหญ่เกิดจากการ เจรจาไกล่เกลี่ยโดยคนกลาง

**สรุปผลการวิจัย**

ผลการวิจัยสามารถสรุปได้ดังนี้ สภาพปัญหาและสาเหตุความขัดแย้งเกี่ยวกับการสร้างโรงไฟฟ้าถ่านหินเกิดจากสาเหตุหลายปัจจัย อาทิ ปัจจัยด้านการเมือง ปัจจัยด้านผลประโยชน์ ปัจจัยด้านความคิดเห็นที่แตกต่าง ปัจจัยด้านการสื่อสารที่บกพร่อง ปัจจัยด้านข้อมูลการข่าวสาร ปัจจัยด้านความสัมพันธ์ระหว่างบุคคล ปัจจัยด้านค่านิยมและความเข้าใจศาสนา ส่วนบทบาทของผู้นำชุมชนในการแก้ปัญหาความขัดแย้งเกี่ยวกับการสร้างโรงไฟฟ้าถ่านหิน ได้แก่ ผู้นําชุมชนควรมีบทบาทหน้าที่ในการประสานงานกับส่วนราชการต่างๆ และผู้ที่เกี่ยวข้องในการแก้ปัญหาความขัดแย้งที่เกิดขึ้นในชุมชน บทบาทหน้าที่ในการช่วยเหลือเกื้อกูล บทบาทหน้าที่ในการสื่อสารประชาสัมพันธ์ให้ข้อมูลข่าวสารข้อเท็จจริง บทบาทการให้ความรู้ เช่นความรู้ด้านศาสนา และความรู้ทางด้านความเป็นอยู่และการประกอบอาชีพ และบทบาทการเป็นคนกลางในการไกล่เกลี่ยความขัดแย้ง และแนวทางและวิธีการจัดการความขัดแย้งเกี่ยวกับการสร้างโรงไฟฟ้าถ่านหิน ควรเริ่มจากแนวทางสันติวิธี แบ่งได้ 2 แนวทางคือการไกล่เกลี่ยโดยคนกลาง และการดำเนินการตามกฎหมาย รวมทั้งการไม่จัดการปัญหา การสานเสวนา และการใช้การชุมนุมประท้วงอย่างสันติ ส่วนการไกล่เกลี่ยโดยคนกลางเป็นแนวทางที่เหมาะสมที่สุด และก่อให้เกิดความรู้สึกชนะทั้งคู่ (Win-Win method) ซึ่งสอดคล้องกับหลักการอิสลาม คือ การประนีประนอมนั้นเป็นสิ่งที่ดี (อัซซุลฮูคัยร์)

**เอกสารอ้างอิง**

กิตติ แสงศิริวุฒิ. 2546. “การมีส่วนร่วมในการป้องกันปัญหาของผู้นำชุมชนในจังหวัดประจวบคีรีขันธ์**”,** วิทยานิพนธ์หลักสูตรปริญญาศิลปศาสตรมหาบัณฑิต สาขาสังคมศาสตร์เพื่อการพัฒนา บัณฑิตวิทยาลัย สถาบันราชภัฏนครปฐม.

นัสรูดิง วานิ และคณะ. 2556. **การจัดการความขัดแย้งโดยสันติวิธี: การฟัตวา – กระบวนการเจรจาความขัดแย้งภายใต้มิติวัฒนธรรมชุมชนในพื้นที่จังหวัดชายแดนภาคใต้.** สำนักงานสภาพัฒนาการเมือง สถาบันพระปกเกล้า.

พูนสุข ขันธาโรจน์. 2554. “ระบบชำนาญการกับชีวิตขององค์กรสมัยใหม่ : กรณีศึกษาโรงไฟฟ้าถ่านหิน”,**วารสารมหาวิทยาลัยธรรมศาสตร์**

ภมรรัตน อินทมาตยกุล. 2552. “ความเป็นสุดยอดผู้นำของนายอานันท ปนยารชุน”**,** วิทยานิพนธ์.

ภูมิใจ ชุมพร. 2557. “เครื่องมือที่ใช้ในการบริหารความขัดแย้งของการไฟฟาฝ่ายผลิตแห่ง
ประเทศไทย:กรณีศึกษาโรงไฟฟาถ่านหินแม่เมาะและโรงไฟฟ้าพลังนํ้าเขื่อนปากมูล”,**วารสารการเมืองการปกครอง** ปีที 5 ฉบับที 1 (กันยายน 2557 - กุมภาพันธ์ 2558)

ราชบัณฑิตยสถาน. 2525. พจนานุกรมฉบับราชบัณฑิตยสถาน พ.ศ. 2525. กรุงเทพฯ : อักษรเจริญทัศน์.

สมาคมนักเรียนเก่าอาหรับประเทศไทย. **พระมหาคัมภีร์อัลกุรอานพร้อมความหมายภาษาไทย**. ศูนย์กษัตร์ ฟะฮัด เพื่อการพิมพ์อัลกุรอาน อัลมาดีนะห์ อัลมูเนาวาเราะห์ ราชอาณาจักร ซาอุดีอาราเบีย .

สุกัญญา รุ่งทองใบสุรีย์. 2556. **ศึกษาเรื่องสภาพปัญหาความขัดแย้งในชุมชนและรูปแบบที่ใช้ในการจัดการปัญหาจังหวัดปทุมธานี.** รายงานการวิจัยสาขาวิชาเศรษฐศาสตร์,คณะศิลปศาสตร์ มหาวิทยาลัยเทคโนยีราชมงคลธัญบุรี.

อิบนุหะชัร อัลอัสกลานีย์. 2000. **ฟัตหุลบารีย์ ซัรหุ เศาะหิฮ์ อัลบุคอรีย์.** (พิมพ์ครั้งที่ 1). สำนักพิมพ์ : ดารุสสะลาม.

อิสมาอีลลุตฟี จะปะกียา.2549.อิสลามศาสนาแห่งสันติภาพ.พิมพ์ครั้งที่ 2.จำนวน 8,000 เล่ม.ปัตตานี : โรงพิมพ์มิตรภาพปัตตานี

อัล-บุคอรีย์,มุฮัมมัด บิน อิสมาอีล อบูอับดุลเลาะฮฺ.1423.**เศาะฮีหฺอัล-บุคอรีย์**.ดิมาค. เลบานอน. สำนักพิมพ์ : ดัรอิบนูกะซีร

Al-Bukhariy, Abu abdullah Muhammad bin Ismail. **al-Sahih**. Kitab al riqaq. Bab rafa u al amanah. no: 6131.

Krumam. 2555. “ทฤษฎีภาวะผู้นำ”.จากอินเตอร์เน็ต https://www.gotoknow.org/posts

Source. 2561. “ความรู้เบื้องต้นเกี่ยวกับผู้นำ”. จากอินเตอร์เน็ตhttp://api.ning.com/files/xkXs9Df6cn7yzUvbeeKC3c-9hlh.../file.doc

1. นักศึกษาปริญญาโท สาขาวิชารัฐศาสตร์ คณะศิลปศาสตร์และสังคมศาสตร์ มหาวิยาลัยฟาฏอนี ปัตตานี 94160 [↑](#footnote-ref-1)
2. อ.ดร., สาขาวิชารัฐศาสตร์ คณะศิลปศาสตร์และสังคมศาสตร์ มหาวิยาลัยฟาฏอนี ปัตตานี 94160

1 Graduate students , Political Science Faculty of Arts and Social Sciences, Fatoni University, Pattani, 94160

 Lecturer, Dr., Political Science Faculty of Arts and Social Sciences, Fatoni University, Pattani, 94160

\*Corresponding author: Tel.: 087-3913433 . E-mail address: ismailaladamy@gmail.com [↑](#footnote-ref-2)